Ο ρόλος της αυχενικής διαφάνειας ως προγνωστικού παράγοντα της ενδομήτριας βραδύτητας ανάπτυξης του εμβρύου και της ύπαρξης γενετικών συνδρόμων
Authors: Αποστολίδης Αριστοτέλης 
Published: September 2021

ΣΚΟΠΟΣ. Η παρούσα μελέτη σχεδιάσθηκε για να ελεγχθεί η πιθανή συσχέτιση του πάχους της Α.Δ με την ενδομήτρια ανάπτυξη του εμβρύου και ο ρόλος της σε σχέση με την ύπαρξη γεννητικών συνδρόμων. Μελετήθηκε επίσης, κατά πόσο οι τιμές της αυχενικής διαφάνειας κάτω από την 95η θέση ανταποκρίνονται σε φυσιολογικές ή μη κυήσεις, οι οποίες δεν περιπλέκονται με IUGR, όπως και πόσο οι τιμές της αυχενικής διαφάνειας πάνω από την 95η θέση ανταποκρίνονται σε παθολογικές κυήσεις, οι οποίες περιπλέκονται με IUGR και γεννητικά σύνδρομα .ΜΕΘΟΔΟΛΟΓΙΑ ΚΑΙ ΕΡΕΥΝΗΤΙΚΟ ΠΡΩΤΟΚΟΛΛΟ. Πρόκειται για μια αναδρομική μελέτη. Έγινε υπερηχογραφική εξέταση πρώτου τριμήνου στα τμήματα Εμβρυομητρικής Ιατρικής και Υπερηχογραφικού Ελέγχου, της Α΄ Μαιευτικής - Γυναικολογικής Κλινικής του Α.Π.Θ, της Μαιευτικής και Γυναικολογικής Κλινικής «Γένεσις» και στο « Κέντρο Εμβρυικής Ιατρικής Θεσσαλονίκης». Εξετάσθηκαν 506 ασθενείς πρώτου τριμήνου μεταξύ των εβδομάδων 11 +1 και 13+6, από αυτές τις γυναίκες οι 104 δεν συμπεριλήφθησαν στην έρευνα μας για διάφορους λόγους όπως ελλειπή δημογραφικά στοιχεία, ελλειπή στοιχεία τοκετού, προηγούμενο ιστορικό με IUGR.κλπ. Το υλικό της μελέτης αποτέλεσαν τελικά 402 ασθενείς που εξετάσθηκαν. Από αυτές οι 385 γέννησαν είτε με φυσιολογικό τοκετό είτε με καισαρική τομή και έχουμε όλα τα στατιστικά τους στοιχεία. Οι υπόλοιπες 17 είτε απέβαλαν στη διάρκεια της μελέτης για διάφορους λόγους είτε χάθηκαν από την μελέτη. Οι ηλικίες των γυναικών κυμαίνονταν από 18 έως 44 έτη με μέση ηλικία 30,74 έτη. Κατά τον έλεγχο συμπληρώνονταν ειδική φόρμα με τα δημογραφικά στοιχεία και το ιστορικό και μετά τον τοκετό ολοκληρώνονταν τα δεδομένα της μελέτης σε σχέση με τον τοκετό, το βάρος του εμβρύου και πιθανά προβλήματα που παρουσίαζε. ΑΠΟΤΕΛΕΣΜΑΤΑ. Όσον αφορά στην σχέση της αυχενικής διαφάνειας με την ύπαρξη συνδρόμων μπορούμε να πούμε ότι αυτό αποδεικνύεται στην παρούσα μελέτη και επιβεβαιώνεται η σχέση της αυξημένης Α.Δ με την ύπαρξη συνδρόμων και χρωμοσωμικών ανωμαλιών. Σε ότι αφορά στη μέτρηση της Α.Δ και της εβδομάδας που έγινε αυτή η μέτρηση υπάρχει στατιστικά σημαντική συσχέτιση των εβδομάδων μέτρησης. Έτσι οι μετρήσεις της 13ης εβδομάδας διαφέρουν σημαντικά από αυτές της 11ης (P =0,006). και της 12ης εβδομάδας (P=0,032).Και το CRL φαίνεται σταδιακά αυξανόμενο στην παρούσα μελέτη και διαφέρει σε όλες τις μετρήσεις ανάλογα με την εβδομάδα που έγινε η εξέταση (P < 0,001). Και εδώ παρατηρούμε ότι οι μετρήσεις της 11ης εβδομάδας είναι πολύ μικρότερες από αυτές της 12ης και της 13ης. Οι μετρήσεις της Α.Δ των χρωμοσωμικά φυσιολογικών εμβρύων είναι στατιστικά σημαντικά μικρότερες από τις μετρήσεις των εμβρύων στα οποία είχαμε διακοπή της κύησης λόγω χρωμοσωμιακών ανωμαλιών ή ενδομήτριου θανάτου. Δεν αποδεικνύεται στην παρούσα μελέτη, μετά και από την σύγκριση των στατιστικών στοιχείων και στις τέσσερεις εβδομάδες τοκετού, από την 37η - 40η, η προγνωστική αξία της Α.Δ όσον αφορά στην πρόβλεψη της IUGR. ΣΥΜΠΕΡΑΣΜΑ. Υπάρχει συσχέτιση της αυξημένης Α.Δ με την ύπαρξη γεννητικών συνδρόμων, των χρωμοσωμικά ανώμαλων εμβρύων σε σχέση με τα φυσιολογικά έμβρυα, εύρημα που είναι περίπου ίδιο με τα στατιστικά δεδομένα των υπόλοιπων μελετών. Από την στατιστική ανάλυση των δεδομένων της παρούσας μελέτης μπορούμε να πούμε ότι η αυχενική διαφάνεια δεν φαίνεται ότι μπορεί να έχει στατιστικά σημαντική προγνωστική αξία όσον αφορά την IUGR.